คือไม่เคยกินยาคุมรายเดือนค่ะ ทุกครั้งที่มีเพศสัมพันธ์จะใส่ถุงยางอนามัยตลอดและเช็คตลอดว่ารั่วหรือแตกไหม แต่เมื่อต้นเดือนตุลาคม ถุงยางรั่วเลยกินยาคุมฉุกเฉินไปเมื่อวันที่ 6ตุลาคม วันที่13มีเลือดออกเยอะพอๆกับประจำเดือน แต่ประจำเดือนมาตอนวันที่1-4ตุลาคมแล้ว หลังกินยาคุมฉุกเฉิน ประจำเดือนของเดือนพฤศจิกายนควรจะมาวันที่1-3 แต่ไม่มา เลยคิดว่าเป็นผลข้างเคียงยาคุมฉุกเฉิน วันนี้7 มีประจำเดือนแล้ว อยากรู้ว่าสามารถกินยาคุมรายเดือนได้เลยรึป่าวคะ อยากป้องกันไว้หลายๆทางดีกว่า เพราะยังไม่พร้อม แนะนำวิธีกินยาคุมหน่อยได้ไหมคะ พอดีว่ากินดีท็อกซ์อยู่แล้วทุกวันด้วยค่ะ กินช่วง2-3ทุ่มทุกคืน ช่วงเช้ากินคอลลาเจน แล้วสามารถกินยาคุมรายเดือนได้ไหมคะ กินช่วงไหน เพื่อไม่ให้ประสิทธิภาพน้อยลงบ้างคะ
สวัสดีค่ะ การใช้ยาคุมกำเนิดแบบแผงรายเดือนนั้นเป็นการคุมกำเนิดที่มีประสิทธิภาพสูงมาก หากได้กินติดต่อกันทุกวันจนหมดแผงยา และคลาดเคลื่อนกันวันละไม่เกิน 3 ชั่วโมง โดยการเริ่มยาควรเริ่มภายใน 5 วันแรกของการมีประจำเดือนเพื่อให้สามารถมีเพศสัมพันธ์ได้ทันที หากเริ่มช่วงเวลาอื่น อาจจะต้องกินติดต่อกันให้ครบ 7 วันก่อนค่อยมีเพศสัมพันธ์ไม่ป้องกันได้ และต้องกินทุกวันจนหมดแผงกรณีเป็น 21 เม็ดเมื่อกินหมดก็ให้เว้น 7 วันให้ประจำเดือนมาแล้วค่อยกินแผงใหม่ กรณีเป็นแบบ 28 เม็ด ก็คล้ายกันคือก็เป็นยาฮอร์โมนแค่ 21 เม็ดแรก ส่วน 7 เม็ดสุดท้ายจะเป็นเม็ดแป้งที่กินเพื่อกันลืมเท่านั้น ถ้าประจำเดือนไม่มาในช่วงที่เว้นยาหรือยาเม็ดแป้ง ควรยืนยันการตั้งครรภ์ให้แน่ชัดก่อนเริ่มยาแผงถัดไปตอนนี้ที่เพิ่งกินยาคุมฉุกเฉินมา แต่รอบเดือนมาตามปกติแล้ว อาจจะยืนยันการตั้งครรภ์ให้แน่ชัดอีกครั้ง ถ้าไม่ตั้งครรภ์จริง สามารถเริ่มยาคุมแบบรายเดือนได้เลยดังที่กล่าวไป การกินคอลลาเจนไม่น่าส่งผลต่อประสิทธิภาพของยาคุม ส่วนการทำดีท็อกซ์ดังกล่าวมา ไม่แน่ใจว่าเป็นส่วนประกอบของอะไรบ้าง แนะนำว่าถ้าไม่แน่ใจควรนำยาหรืออาหารเสริมต่างๆที่กินอยู่ไปปรึกษาแพทย์หรือเภสัชกรใกล้บ้านอีกครั้ง การกินยาคุมสามารถกินได้ทุกช่วงเวลา ขอแค่ให้เป็นเวลาที่สะดวกกิน ไม่ลืม กินเวลาเดิมหรือใกล้เคียงกันทุกวันค่ะ